
Villelle ja Rasmukselle









Lukijalle


Tämä kirja on oma kasvutarinani perheen kakkoslapsen roolista kohti eheyttä. Tarve kirjoittaa kumpusi niistä oivalluksista, joita olen elämäni aikana saanut alkoholismista, narsismista ja väkivallasta. Näistä jokainen esiintyy monissa eri muodoissa ja tunnistamisen vaikeutena ovat stereotypiat, kuten ”Väkivalta on lyömistä” ja ”Alkoholisti makaa ojassa”. Suurin osa alkoholisteista on normaaleja työssä käyviä ihmisiä, joiden kotona kamppaillaan tämän koko perheen tunne-elämän sairauden kanssa. Väkivaltaa taas on kaikki fyysinen ja henkinen pahoinpitely, joka loukkaa uhrin koskemattomuutta tai aiheuttaa fyysistä ja/tai henkistä haittaa. Lapsena oli aivan mahdotonta ymmärtää, että mikä on normaalia ja hyväksyttävää ja mikä ei. Kiintymyssuhdemallit kehittyivät lapsuudessa ja saivat toistamaan samoja virheitä aikuisuudessa. Eheytymisessä oli äärimmäisen tärkeää ymmärtää vinoutuneet perhedynamiikat ja toivon, että kirja tarjoaa tukea kaltoinkohtelun tunnistamiseen. Kirja voi tukea uhrin lisäksi myös dynamiikan toista osapuolta, halutessaan ymmärtää uhrin näkökulmaa.


Kirja koostuu runoista, joita olen kirjoittanut tuntemuksistani kussakin elämänvaiheessa omaamani ymmärryksen tai ymmärtämättömyyteni valossa. Runojen ohella pohdin seikkoja, jotka ovat muovanneet minua pärjäämään elämässä ja miten pärjäämisestä tuli lopulta ansa.









Vanhempien taakka









Pako


(lähettämätön kirje äidille)


Äiti, minä itken, koska minä välitän sinusta. Eikö se ole ihan luonnollista? Minä näen, kuinka sinä kärsit enkä osaa auttaa. En, vaikka kuinka yrittäisin tehdä jotain, olla parempi tytär, voi viedä tuskaasi pois. Voi, kuinka haluaisinkaan auttaa sinua edes vähän.


Minä voin nyt paremmin. Raukkamaista, mutta voin paremmin, koska muutin pois kotoa. Voimavarani ovat omassa käytössäni. Kotona käynti on aina järkytys. Isä alkaa jo jaksaa jotenkuten, mutta sinä olet aave. Teistä molemmista on vain rauniot jäljellä. Kuinka minuun sattuukaan nähdä sikarin olevan ainoa arkipäivän ilosi. Pullot ovat piilossa minun käydessäni. Minä käyn usein. En osaa auttaa sinua parantumaan. Rukoilen, että joku toinen osaisi. Toivon vain, että tulisit kuntoon. Hinnasta viis. Jos se tarkoittaa vähän kipua minulle, niin tulkoon. Äiti, älä häpeä sitä. Sinulla on oikeus olla sairas, minä tuen sinua kyllä. Kunpa osaisimme toimia kanssasi oikein. Kunpa osaisit kertoa, että mitä voisimme tehdä.


Lupaa, että pidetään yhtä, koska haluan sinut takaisin, äiti!









Kakkoslapsi


Minä olen selitellyt isäni puolesta pitkään. Uskonut hänen narratiivinsa. Pidin normaalina sitä, että minun mielenkiinnonkohteeni ja tekemiseni eivät olleet merkittäviä, olinhan vain tyttö ja nuorempi lapsista. Isäni jopa selitti, että hän ei ymmärtänyt, miksi vanhemman pitäisi osallistua lasten leikkeihin. Kuuliaisena lapsena, olin samaa mieltä. Hyvät kouluarvosanat olivat eri asia. Niistä sain positiivista huomiota, mutta tästä muodostui käsitys, että minun hyvyyteni tuli ulkopuolelta validoituna. Sain siitä arvosanan. Jatkumona, minun oli äärimmäisen vaikeaa olla huono jossain. Varhaisteininä, olin hyvin innoissani, kun isäni alkoi selittää ongelmiaan minulle. Olin viimeinkin se, jonka kanssa haluttiin viettää aikaa. En ymmärtänyt, minkälaista vahinkoa se teki kehitykselleni, kantaa isäni intiimejäkin ongelmia, olla se, joka kuuntelee ja ymmärtää. En tässä vaiheessa ollut itse edes pussaillut ketään, saati rakentanut rajojani tai omanarvontuntoani. Isäni kehui minua siitä, että olen ”vanha sielu”, kun kykenin niin aikuisiin keskusteluihin. Ymmärrän nyt, ettei tällainen lause ole kohteliaisuus, vaan merkki siitä, että lapsen ei ole annettu olla lapsi.


Isoveljeni kasvoi kanssani perheemme kovan kurin, kritiikin, ja vaatimusten alla, mutta silti elimme hyvin erilaiset lapsuudet. Veljelläni oli täysin erilainen status isämme silmissä. Isä rakensi veljelleni voimapahvista veturin, jonka sisälle mahtui leikkimään. Pari vuotta myöhemmin hän rakensi laivan, jonka minäkin pystyn muistamaan. Laiva oli toki tavallaan meille molemmille lapsille, mutta veljeni komensi minut kannen alle. Ruoriin en saanut koskea. Oli näitä muitakin. Mökillä isä rakensi veljelleni oman leikkiveneen, lautan, joka oli oikeasti vesikelpoinen. He muokkasivat sitä vuosien mittaan ja myöhemmin he rakensivat veljelleni oman ”nukkuma-aitan”. Ajatuksena, että teini-ikäisellä olisi mökillä omaa rauhaa, mutta tosiasiassa sen rakentaminen taisi olla vain ajanvietettä. He kävivät yhdessä elektroniikka kerhossa, josta myöhemmin kumpusi veljeni RC-harrastus ja ehkäpä jopa uravalinta. Veljelläni oli ensimmäinen kesätyöpaikka isän firmassa ja myöhemmin harjoittelupaikka Englannissa, isän avustuksella. Kun minä aloin sopia isäni kanssa kyydistäni lentokentälle, hän ei tiennyt, että olin lähdössä Englantiin kielikurssille. Olin kuusitoistavuotias likka. Ihmetellessäni, että miten hän ei tiennyt, kun tätä oli valmisteltu jo monta kuukautta, vastaus oli, että sinä nyt aina höpöttelet kaikenlaista. Mistä hänen olisi pitänyt tietää, että olin tosissani. Opin, että kustannusten kattaminen ei takaa vanhemman osallistumista. Aikuisena, isä remontoi ylpeästi veljeni asuntoa. Minä en saanut apua omani kanssa, vaikka pyysin. Olin tämän asetelman takia jo nuorena oppinut laskemaan leikkiä siitä, että olin kakkoslapsi, mutta eihän se leikkiä ollut.

Runoja ja pohdintaa elimisestd kehityksellisen trauman kanssa

